Filippus prins, eiginmaður Elísabetar Bretadrottningar, er látinn, 99 ára að aldri. Hann var giftur Elísabetu í yfir sjötíu ár en hafði síðustu æviárin glímt við erfið veikindi. Samúðarkveðjur hafa borist í hádeginu frá þjóðarleiðtogum um allan heim.
Filippus lést í Windsor-kastala í morgun. Hann var 99 ára en hefði orðið 100 ára í júní. Hann giftist Elísabetu 1947, fimm árum áður en hún varð drottning og fáir hafa því þjónað bresku krúnunni jafn lengi og hann. Hann settist í helgan stein árið 2017 og hafði þá sinnt vel á þriðja tug þúsunda embættisverka án drottningar og flutt hátt í sex þúsund ræður. Hann og Elísabet eignuðust fjögur börn, þau Karl, Önnu, Andrés og Játvarð. Hann var þekktur fyrir ansi sterkar skoðanir og barðist fyrir því á seinni helmingi síðustu aldar að færa konungsfjölskylduna úr gamla tímanum og meira í ætt við nýja tíma. Hann kom að ýmsum góðgerðasamtökum í áranna rás sem sneru meðal annars að náttúruvernd, vísindum og heilbrigði barna. Hann hafði verið hjartveikur undanfarin ár en var útskrifaður af sjúkrahúsi um miðjan síðasta mánuð eftir að hafa legið inni í tæpan mánuð eftir hjartaaðgerð. Konungsfjölskyldan sameinast fólki um allan heim í sorg sinni, segir í tilkynningu frá konungsfjölskyldunni en ekki liggur fyrir hvenær Filippus verður borinn til grafar.
Filippus prins, eiginmaður Elísabetar Bretadrottningar, er látinn, 99 ára að aldri. Hann hefur glímt við veikindi að undanförnu en hann lést á friðsælan hátt í Windsor kastal í morgun.